SKRIFTLIG FORESPØRGSEL E-1717/00

af Raffaele Costa (PPE-DE) til Kommissionen

(29. maj 2000)

Om: Det italienske forslag om zoneopdeling under mål 2

Forslaget om zoneopdeling under strukturfondenes mål 2 for perioden 2000-2006 som Italien forelagde allerede den 1. oktober 1999 forkastedes første gang på grund af anvendelse af data, der ikke svarede til Eurostats data.

Hidtil er ikke en gang den ændrede og korrigerede version hvormed det tilstræbes at medtage Torino-området blevet endeligt godkendt af Europa-Kommissionen.

Generaldirektoratet for Regionalpolitik erklærer, at Torino-området ikke kan komme på tale, fordi dets arbejdsløshedsprocent ikke opfylder kriterierne for at falde ind under mål 2, idet der således ikke tages hensyn til, at Italien er det eneste land i Den Europæiske Union, der har en institution som cassa integrazione. Arbejdstagerne i denne specielle arbejdsløshedskasse opføres ikke omgående på listen over arbejdsløse, hvilket derimod først sker nogle måneder senere.

Denne forsinkelse er efterhånden på flere måneder og er en tung byrde for landets økonomi. De 9 000 milliarder under EF-støtterammen for 2000-2006 kan ikke udnyttes, og de nordlige regioner har ikke en gang mulighed for at gøre brug af andre former for nationale støtteordninger, for så vidt som den manglende aftale om mål 2 også blokerer for godkendelse af den samlede statsstøtteplan for det centrale og nordlige Italien.

Den italienske regering har i mellemtiden modtaget de øvrige EU-kommentarer og venter på, at regionerne skal godkende det nye forslag, der skal forelægges i Bruxelles.

Hvilke nye hindringer kan nu efter Kommissionens mening ødelægge forhandlingsresultatet?

Hvornår kan det italienske forslag forventes at blive endeligt godkendt?

Hvilke andre medlemsstater har lige som Italien endnu ikke fået godkendt de forslag, de har fremsat i forbindelse med regionalpolitikkens mål, og føler på lignende vis, at de straffes i denne situation?

Svar afgivet på Kommissionens vegne af Michel Barnier

(4. juli 2000)

Den 1. oktober 1999 indgav Italien sit forslag til områdeinddeling for mål 2 til Kommissionen. Den 11. oktober 1999 svarede Kommissionen, at den måtte afvise forslaget, idet det ikke var i overensstemmelse med bestemmelserne i artikel 4, stk. 4, i Rådets forordning (EF) nr. 1260/1999 af 21. juni 1999 om generelle bestemmelser for strukturfonden(1), hvori det hedder, at de områder, der opfylder kriterierne i stk. 5 og 6 i samme artikel, skal omfatte mindst 50 % af mål 2-befolkningen. Kun 29,6 % af den samlede mål 2-befolkning opfyldte kriterierne.

Kommissionen opfordrede derfor de italienske myndigheder til snarest at indgive et ændret forslag, der er i overensstemmelse med Rådets forordning. Ændringerne går ud på dels at inddrage nye områder med 1,51 millioner indbyggere, der opfylder EF-kriterierne, dels at udelukke de områder med et tilsvarende indbyggertal, der oprindeligt blev foreslået, men som ikke opfylder kriterierne.

Med hensyn til Torino-provinsen har Kommissionen meddelt de italienske myndigheder, at de dårligst stillede områder i denne provins sagtens kunne være støtteberettigede under mål 2 på baggrund af kriterierne 7-9 i stk. 4 i nævnte forordning.

Kommissionen har flere gange meddelt de italienske myndigheder, at det er nødvendigt at indsende et ændret forslag hurtigst muligt for ikke at stille de pågældende regioner ugunstigt. Når Kommissionen har modtaget det ændrede forslag, vil den bestræbe sig på snarest muligt at godkende listen over områder i Italien, der er støtteberettigede under mål 2.

Italien er den eneste medlemsstat, hvor områdeinddelingen for mål 2 ikke er blevet godkendt.

(1) EFT L 161 af 26.6.1999.